Esposizione Universale di Roma, kort EUR of Eur [ɛ:ur], Afrikaans: Wêreldtentoonstelling te Rome, is die naam van 'n nuwe stadskwartier wat tydens die fascistiese bewind in Italië vanaf 1938 in die suide van die hoofstad Rome ontstaan het. Hier sou volgens die plan van Italië se destydse leier of duce Benito Mussolini die wêreldtentoonstelling van 1942 as 'n «Olimpiade van Beskawings» (Olimpiade delle Civiltà) gehou word - onder meer om Italië se vooruitgang onder 'n fascistiese regering aan die wêreld te wys.